ธปท.ลดออกพันธบัตรระยะสั้นคลายแรงกดดันเก็งกำไรค่าเงินบาท
ธปท.ยอมรับมีเงินทุนต่างชาติไหลเข้ามาเก็งกำไรผ่านการถือพันธบัตรระยะสั้น ทำให้ต้องลดการออกพันธบัตรระยะสั้นลง เพื่อคลายแรงกดดันการแข็งค่าของเงินบาท
31 มี.ค. 2560

ธปท.ยอมรับมีเงินทุนต่างชาติไหลเข้ามาเก็งกำไรผ่านการถือพันธบัตรระยะสั้น ทำให้ต้องลดการออกพันธบัตรระยะสั้นลง เพื่อคลายแรงกดดันการแข็งค่าของเงินบาท
นายดอน นาครทรรพ ผู้อำนวยการอาวุโส ฝ่ายนโยบายเศรษฐกิจการเงิน ธนาคารแห่งประเทศไทย (ธปท.)  กล่าวว่า ด้วยปรากฏว่าในระยะหลังนักลงทุนต่างประเทศให้ความสนใจลงทุนในตลาดการเงินไทยอย่างต่อเนื่อง และในบางจังหวะมีการลงทุนในพันธบัตรระยะสั้นเพิ่มขึ้นเร็ว บางส่วนเป็นการพักเงินระยะสั้นที่อาจสร้างแรงกดดันต่อค่าเงินบาท  ธปท. จึงได้ทบทวนแนวทางที่จะลดแรงจูงใจในการใช้พันธบัตรระยะสั้นเป็นที่เข้ามาพักเงิน โดยเริ่มจากการปรับลดวงเงินการออกพันธบัตรระยะสั้นของ ธปท. และพร้อมปรับเปลี่ยนการดำเนินงานตามความเหมาะสมในระยะต่อไป
“ยอมรับว่าเงินทุนไหลเข้าในช่วงที่ผ่านมา ซึ่งส่วนใหญ่เข้ามาลงทุนในพันธบัตรระยะสั้นไม่เกิน 1 ปี เป็นมีเงินที่เข้ามาเก็งกำไรค่าเงินด้วย บวกกับที่เราจะมีการเกินดุลบัญชีเดินสะพัดสูง นักลงทุนยังมองเงินบาทเป็นสินทรัพย์ปลอดภัย (Safe Heaven) จึงเป็นแรงกดดันต่อค่าเงินบาทในระยะต่อไป ดังนั้น เพื่อลดแรงกดดันต่อค่าเงินบาทและลดโอกาส ลดแรงจูงใจการเข้าการเก็งกำไรค่าเงินของนักลงทุนต่างชาติ ที่เอาเงินระยะสั้นเข้ามาพักในตลาดพันธบัตรระยะสั้นของไทย ธปท.ก็จะลดการออกพันธบัตรระยะสั้นลง” นายดอนกล่าว
ทั้งนี้ สำหรับประกาศวงเงินประมูลพันธบัตร ธปท. ในเดือนเม.ย.2560 ได้ลดวงเงินการออกพันธบัตรระยะสั้น 3 เดือน ซึ่งมีวงเงินต่อสัปดาห์อยู่ที่ 3 หมื่นล้านบาท ลดลงจากเดือนก่อนหน้า 1 หมื่นล้านบาท ,ระยะสั้น 6 เดือน วงเงิน 3 หมื่นล้านบาท ลดลงจากสัปดาห์หน้า 1 หมื่นล้านบาท และ ระยะ 1 ปี 4.5 หมื่นล้านบาท ไม่เปลี่ยนแปลงจากระยะเดียวกันปีก่อน สำหรับพันธบัตรธปท.ในเดือน เม.ย. 2560 มีรายละเอียดตามที่แนบดังนี้ 
ลิงค์ https://www.bot.or.th/Thai/FIPCS/Documents/DDD/2560/ThaiPDF/25600087.pdf